Jenni Hopia, HKO

HKO lausuntopyyntö 11.5.2017

Maahanmuutto-osaston lausunto koskien HE laiksi kotoutumisen edistämisestä

Hallinto- ja kehittämisosaston on pyytänyt maahanmuutto-osastolta lausunnon hallituksen esitykseksi eduskunnalle laiksi julkisista rekrytointi- ja osaamispalveluista, laiksi alueiden kehittämisen ja kasvupalveluiden rahoittamisesta ja laiksi yksityisistä rekrytointipalveluista sekä eräiden niihin liittyvien lakien muuttamisesta sekä luonnos hallituksen esitykseksi eduskunnalle laiksi kotoutumisen edistämisestä. Maahanmuutto-osasto toteaa lausuntonaan HE laiksi kotoutumisen edistämisestä seuraavaa:

Maahanmuutto-osasto suhtautuu myönteisesti työ- ja elinkeinoministeriön valmistelemaan hallituksen esitykseen laiksi kotoutumisen edistämisestä. Esityksen mukaan maakunnalle säädettäisiin yleis- ja yhteensovittamisvastuu maahanmuuttajien kotouttamisen kehittämisestä, suunnittelusta ja seurannasta maakunnassa, maahanmuuttajaväestön tarpeiden mukaisesti. Kotouttamispolitiikan vaikuttavuuden näkökulmasta on tärkeää, että maakunnallinen suunnittelu voidaan pohjata valtakunnallisiin monivuotisiin linjauksiin. Maahanmuutto-osasto katsoo, että kotoutumispalveluiden yhdenvertaisen ja riittävän saatavuuden huomioimisen rinnalla palveluiden saatavuus maakunnissa tulee myös turvata. Maakunta yhteen sovittaisi kotouttamisen suunnittelun alueensa kuntien kanssa. Kotoutumista edistävien alueellisten toimijoiden vastuiden muuttuessa on tärkeää varmistaa maakunnallisten ja kunnallisten palveluiden sujuva yhteensovittaminen.

Maahanmuuttajien määrän kasvu tarjoaa mahdollisuuksia hyödyntää maahanmuuttajien työpanosta työmarkkinoiden kohtaanto-ongelmiin ja työvoiman saatavuuden haasteisiin vastaamisessa. Maahanmuutto-osasto yhtyy näkemykseen siitä, että maahanmuutolla on myös merkittävä vaikutus alueiden kansainvälistymis- ja elinvoimakehitykseen, ja etenkin kansainvälisten osaajien osaamisen ja verkostojen hyödyntämisellä voidaan edistää eri alueiden yritysten kasvua ja kansainvälistymistä ja innovaatiopohjaa.

Maahanmuutto-osasto kiinnittää huomiota työ- ja elinkeinoministeriön marraskuussa 2016 toteuttamaan kyselyyn, jonka mukaan vastanneista 157 kunnasta lähes kolmasosassa ei vuosien 2014 ja 2015 välisenä aikana ole laadittu yhtään kotoutumissuunnitelmaa. Maahanmuutto-osasto pitää tärkeänä, että yhteiskuntaan ja työelämään kiinnittymisen kannalta kotoutumissuunnitelma laaditaan viipymättä jokaiselle sitä tarvitsevalle maahanmuuttajalle joko TE-toimiston tai kunnan toimesta, ja ehdottaa tuomaan myös tämän puutteen esille maakuntien kanssa käytävässä vuoropuhelussa.

Maahanmuutto-osasto kiinnittää huomiota kotoutumiskoulutusprosessin nopeuttamistarpeeseen. On välttämätöntä, että työ- ja elinkeinoministeriö yhteistyössä opetus- ja kulttuuriministeriön kanssa veisi eteenpäin kotoutumisprosessin sujuvoittamista koskevia toimenpiteitä kotoutumis- ja työllistymispolkujen tyhjäkäyntien, päällekkäisyyksien ja epätarkoituksenmukaisuuksien poistamiseksi.

Maahanmuuttajien asumisen nykytilaa koskevasta kuvauksesta jää puuttumaan kuvausta kansainvälistä suojelua saavien kuntaan siirtymisen kokonaisuudesta, jonka edistämiseen myös kuntien asumis- ja kaavoituspolitiikalla voidaan vaikuttaa. Asiaa olisi mahdollista kuvata esimerkiksi heti sivujen 15 ja 33 ensimmäisen kappaleen yhteydessä. Maahanmuuttajaväestön asunnottomuus on yleinen ongelma pääkaupunkiseudulla, joten olisi tarpeellista täsmentää tekstiä niin, että ilmiön luonne ja laajuus tuotaisiin esille myös nykytilan kuvauksessa.

ELY-keskusten resurssointi kuntaan siirtymisen tehostamiseksi on maahanmuutto-osaston mielestä ollut riittämätöntä ottaen huomioon maahanmuuttoasiantuntijoiden laaja tehtävänkuva. Resurssipuutteisiin on viitattu jo sivulla 21, jossa on todettu ELY-keskusten ajallisten resurssien koettu olleen merkittävä haaste kuntayhteistyölle ja keskustelu yhteyden riittävyydelle erityisesti suurten kuntien näkökulmasta. Resurssikysymykset voisi sisäministeriön näkemyksen mukaan nostaa hyvin nykytilaa kuvaavana ongelmana esille myös asumisen yhteydessä. Tilanne kulminoitui erityisesti vuoden 2015 turvapaikkatilanteen myötä.

Maahanmuutto-osasto pitää kannatettavana, että maakunta vastaa kuntaan ohjaamisen strategisesta suunnittelusta ja linjauksista valtakunnallisen aluekehittämispäätöksen tavoitteisiin ja linjauksiin perustuen. Edelleen on kannatettavaa, että maakunnan kuntaan ohjaamisen alueelliset tavoitteet, suunnittelu ja kehittäminen käsitellään osana tämän lain 21 §:ssä tarkoitettua kotouttamisen suunnittelua ja kehittämistä maakunnassa ja yhteen sovitetaan aluekehityksen kanssa siten kuin laissa kotouttamisen ja aluekehityksen yhteensovittamisesta maakunnassa säädetään. Valtakunnalliset vuotuiset kuntaan siirtymisen tavoitteet tulee maahanmuutto-osaston näkemyksen mukaan asettaa huomioon ottaen sekä turvapaikanhakijoiden arvioitu kehitys sekä vuotuinen määrä sekä myönteisten oleskelulupapäätösten saavien vuotuinen määrä.

Maahanmuutto-osaston mielestä maakunnan tulee laatia alueensa kuntien kanssa sopimus ei pelkästään pakolaiskiintiössä Suomeen otettujen henkilöiden kuntaan ohjaamisesta vaan ylipäätään kaikkien kansainvälistä suojelua saaneiden henkilöiden kuntaan ohjaamisesta. Maakuntien kuntiin ohjaamisen tulee olla pääväylä kuntiin siirtymiseksi ja kotoutumistoimenpiteiden käynnistämiseksi siitäkin huolimatta, että alueella mahdollisesti toimiva vastaanottokeskus myös voi tukea kuntiin siirtymistä.

Sopimusmenettelyllä voidaan varmistaa, että maakunta ja kunta on varautunut eri palveluissa kansainvälistä suojelua saavien kuntaan muuttoon ja kotoutumisen edistämiseen, ja kuntapaikkatarpeen ilmennyttyä, palvelutarpeisiin voidaan vastata nopeasti. Maahanmuuttajaväestön tarpeiden huomioon ottaminen on joka tapauksessa osa maakunnan yleis- ja yhteensovittamisvastuuta kotouttamisasioissa.

Maahanmuutto-osaston mielestä nopeaa kuntaan siirtymistä ja kotoutumista edistävien ja muiden kunnallisten palveluiden piiriin pääsyä tulee pitää keskeisenä tavoitteena, ei pelkästään vastaanottokeskusten avustamassa muutossa, vaan myös päävastuullisen maakunnan kuntaan ohjaamisessa. Vaikuttavuustavoite kuntaan siirtymisessä on 2 kk oleskeluluvan tiedoksiannon jälkeen. Maahanmuutto-osasto painottaa, että eri kuntaan siirtymisjärjestelmien tulee toimia toisiaan tukevasti ja viranomaisten lakisääteisiin perustehtäviin pohjautuen. Hallinnon tehottomuutta ja siitä aiheutuvia päällekkäisiä kustannuksia on kaikin keinoin vältettävä.

Maahanmuutto-osaston mielestä alaikäisten kuntiin siirtyminen on ollut liian hidasta ja vastaanottojärjestelmää kuormittava. Kuntaan siirtymisen sujuvuus tulee varmistaa tarvetta vastaavalla määrällä kohderyhmälle tarkoitettuja alaikäisyksiköitä ja kuntapaikkoja. Ilman huoltajaa tulleiden perhehoitoa koskevien säädösten selkeyttäminen ja esitys siitä, että lakiin lisättäisiin perheryhmäkotien rinnalle pääasiassa jälkihuoltoikäisille suunnattu tuetun asumisen malli, on mm. em. syystä johtuen kannatettava.

Maahanmuutto-osasto huomauttaa myös sivun 39, 5. kpl:een teknisestä korjaustarpeesta sosiaali- ja työministeriötä koskien.

Osastopäällikkö, ylijohtaja Jorma Vuorio

Neuvotteleva virkamies Tiina Snellman

Asiakirja on sähköisesti allekirjoitettu asianhallintajärjestelmässä. Sisäministeriö 08.06.2017 klo 11:58. Allekirjoituksen oikeellisuuden voi todentaa kirjaamosta.

|  |  |
| --- | --- |
| Liitteet | - |
| Jakelu | Jenni Hopia, HKO |
| Tiedoksi | Maahanmuutto-osaston johto ja esittelijät |